Οι απόψεις του Φρανσουά Ολάντ για την Ελλάδα
για να υπάρξει περιθώριο διαπραγματεύσεων για το μνημόνιο η Ελλάδα πρέπει να τηρήσει τις δεσμεύσεις της, δήλωσε ο Γάλλος Πρόεδρος
Την ευκαιρία να ακούσουν απ’ ευθείας από το Μέγαρο των Ηλυσίων τον Πρόεδρο της Γαλλίας, Φρανσουά Ολάντ, να δηλώνει φίλος της Ελλάδας και να αναπτύσσει τις θέσεις του για την χώρα, είχαν οι Έλληνες στην αποκλειστική συνέντευξη που παραχώρησε στο τηλεοπτικό δίκτυο Mega. «Σέβομαι τον ελληνικό λαό. Θα αποφασίσει αυτό που θέλει στις εκλογές της 17ης Ιουνίου. Κι εγώ είμαι Πρόεδρος μιας Δημοκρατίας που έχει βουλευτικές εκλογές την ίδια μέρα. Επομένως, θεωρώ ότι οι ψηφοφόροι πρέπει να ασκήσουν πλήρως το κυριαρχικό τους δικαίωμα» είπε ο κ. Ολάντ μιλώντας για τις επερχόμενες εκλογές και συνέχισε: «Πρέπει, όμως, να τους προειδοποιήσω διότι είναι καθήκον μου, διότι είμαι φίλος της Ελλάδας. Εάν έχει δοθεί η εντύπωση ότι οι Έλληνες θέλουν να απομακρυνθούν από τις συμφωνηθείσες δεσμεύσεις και να εγκαταλείψουν κάθε προοπτική ανάκαμψης τότε, θα υπάρξουν χώρες εντός της Ευρωζώνης που θα προτιμήσουν να τερματίσουν την παρουσία της Ελλάδας στην Ευρωζώνη. Προτιμώ λοιπόν να το πω διότι αυτή είναι η γλώσσα της αλήθειας. Εγώ δεν στηρίζω αυτήν την τοποθέτηση. Θέλω να παραμείνει η Ελλάδα στην Ευρωζώνη αλλά, οι Έλληνες πρέπει να γνωρίζουν ότι αυτό προϋποθέτει μια σχέση εμπιστοσύνης» είπε ο Γάλλος πρόεδρος. Ο κ. Ολάντ έκανε σαφές ακόμη ότι για να υπάρξει περιθώριο διαπραγματεύσεων για το μνημόνιο η Ελλάδα πρέπει να τηρήσει τις δεσμεύσεις της, φράση που την επαναλαμβάνουν όλοι οι ευρωπαίοι ηγέτες, ενώ στην περίπτωση ακύρωσης του μνημονίου αυτό θα αποτελεί σαφή ρήξη. Σε ερώτηση εάν θα διακοπεί η οικονομική βοήθεια σε περίπτωση απόπειρας πλήρους ακύρωσης του μνημονίου ο κ. Ολάντ απάντησε: «Δεν θέλω να πιέσω. Δεν θα πει ο Πρόεδρος της Γαλλίας στους Έλληνες τι πρέπει να κάνουν. Δεν θέλω να αρχίσω τις απειλές. Δεν είναι σωστή στάση. Είναι δυνατόν, και ως Πρόεδρος θα μεριμνήσω, να έρθουν κονδύλια στην Ελλάδα για ανάπτυξη και να βελτιωθεί η κατάσταση στη χώρα. Αλλά και για την ανάπτυξη είχε ενδιαφέροντα να πει ο κ. Ολάντ. «Από τη στιγμή που εξελέγην πρόεδρος της Γαλλίας έθεσα την ανάπτυξη ως προτεραιότητα σε ό,τι αφορά την ευρωπαϊκή δέσμευση. Έχουμε Σύνοδο Κορυφής στα τέλη Ιουνίου με όλους τους αρχηγούς κρατών και κυβερνήσεων όπου θα λάβουμε μέτρα για την ανάπτυξη τα οποία θα έχουν αντίκτυπο και στην Ελλάδα, αν η ίδια η Ελλάδα επιλέξει να παραμείνει στην Ευρωζώνη και να σεβαστεί τις δεσμεύσεις της. Τήρηση των δεσμεύσεων, που έχουν ληφθεί, δεν σημαίνει παραμονή στην ίδια κατάσταση. Επικαλέστηκα ενώπιον των ομολόγων μου τα ευρωπαϊκά διαρθρωτικά κονδύλια, τα οποία δεν έχουν απορροφηθεί, να χρησιμοποιηθούν για ανάπτυξη της Ελλάδας» είπε ο γάλλος Πρόεδρος ο κ. Ολάντ.